**ΔΕΛΤΙΟ ΤΥΠΟΥ**

**Πετυχημένη η παρουσία των ελληνικών επιχειρήσεων**

**στη διεθνή έκθεση SIAL Canada 2025**

**Αθήνα, 15 Μαΐου 2025** | Ολοκληρώθηκε με επιτυχία η 1η εθνική συμμετοχή, υπό την οργάνωση και στήριξη της Enterprise Greece, στη μεγαλύτερη έκθεση τροφίμων και ποτών του Καναδά, SIAL Canada η οποία διεξήχθη από τις 29 Απριλίου ως την 01 Μαΐου στο Τορόντο.

Με 1.000 εκθέτες από 44 χώρες και περισσότερους από 21.000 επισκέπτες από τον Καναδά, τις Η.Π.Α και 70 άλλες χώρες, η SIAL Canada αποτελεί ένα από τα σημαντικότερα εμπορικά γεγονότα στην Βορειοαμερικανική ήπειρο.

Τις 10 εξωστρεφείς επιχειρήσεις που συμμετείχαν στήριξε σημαντικά και η Περιφέρεια Κεντρικής Μακεδονίας δεδομένου ότι όλες έχουν την έδρα τους στη συγκεκριμένη Περιφέρεια. Κατά τη διάρκεια της SIAL Canada, οι ελληνικές επιχειρήσεις πραγματοποίησαν περισσότερες από 500 B2B συναντήσεις με εμπορικούς επισκέπτες από τον Καναδά, τις Η.Π.Α, το Μεξικό, την Ιαπωνία, την Ισπανία και την Ιταλία.

Η 1η εθνική συμμετοχή σε εμπορική έκθεση τροφίμων και ποτών στον Καναδά, οργανώθηκε και υλοποιήθηκε με στόχο την περαιτέρω στήριξη των ελληνικών εξαγωγών τροφίμων εν μέσω της αβεβαιότητας που προκαλεί στο διεθνές εμπόριο η δασμολογική πολιτική των Η.Π.Α στα ευρωπαϊκά προϊόντα.

Το εθνικό περίπτερο επισκέφθηκε ο Γενικός Πρόξενος της Ελλάδας στον Τορόντο κος Ιωάννης Χατζαντωνάκης και ο Σύμβουλος ΟΕΥ Α' της Ελλάδας στο Τορόντο κος Διονύσιος Πρωτοπαπάς, οι οποίοι συναντήθηκαν με την αντιπροσωπεία της Enterprise Greece και της Περιφέρειας Κεντρικής Μακεδονίας και είχαν την ευκαιρία να συνομιλήσουν με τους Έλληνες εκθέτες.

Οι επιχειρήσεις που συμμετείχαν στην έκθεση ήταν οι ακόλουθες: LATROVALIS & CO, ΑΛΜΗ Α.Β.Ε.Ε., ΓΟΥΡΓΟΥΡΗΣ ΕΛΑΙΟΠΑΡΑΓΩΓΙΚΗ Α.Ε. - OLEA COMPANY SA, ΚΤΗΜΑ ΧΕΙΜΩΝΙΔΗ-ΧΕΙΜΩΝΙΔΟΥ ΧΡΥΣΟΥΛΑ, ΔΗΜΗΤΡΑ ΠΑΡΠΑΡΑΣ, GRISTIREN LIMITED, ΣΤΑΜΑΤΗΣ ΠΡΟΙΚΑΣ Α.Ε., ΑΛΕΞΑΝΤΕΡ Α.Ε., Ε.ΚΑΛΑΜΙΔΑ ΚΑΙ ΣΙΑ Ο.Ε., ΑΡΒΑΝΙΤΗΣ Α.Ε.

Σχολιάζοντας τη συμμετοχή της Ελλάδος για πρώτη φορά στη διεθνή έκθεση τροφίμων SIAL Canada 2025, ο Διευθύνων Σύμβουλος της Enterprise Greece, Δρ. Μαρίνος Γιαννόπουλος ανέφερε: «*Η έκθεση SIAL Canada αποτελεί μια από τις κορυφαίες διεθνείς εκδηλώσεις στον τομέα των τροφίμων και ποτών, προσελκύοντας πλήθος επαγγελματιών και επιχειρηματιών από όλο τον κόσμο. Η συμμετοχή μας εντάσσεται στο πλαίσιο των στρατηγικών πρωτοβουλιών της Enterprise Greece για την προώθηση των ελληνικών εξαγωγών και την ενίσχυση των εμπορικών σχέσεων με σημαντικές διεθνείς αγορές. Ο Καναδάς αποτελεί μια σημαντική αγορά-στόχο για τους Έλληνες επιχειρηματίες, ιδανική για εξαγωγές προϊόντων υψηλής ποιότητας. Κατ΄επέκταση και η παρουσία της χώρας μας στη συγκεκριμένη έκθεση αναμένεται να προσφέρει νέες ευκαιρίες για την ενίσχυση των ελληνικών εξαγωγών και την ανάπτυξη στρατηγικών συνεργασιών στον αγροδιατροφικό τομέα*».

**Enterprise Greece**

Ο Οργανισμός Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:**

ENTERPRISEGREECE | Γραφείο Τύπου – 210 3355705, Χρήστος Ρουμελιώτης**[c.roumeliotis@eg.gov.gr](mailto:c.roumeliotis@eg.gov.gr)**